|  |
| --- |
| Na Li (2010) |
|  |
| Kuld | 2010 | naiskond |
| Pronks | 2006 | üksikmäng |

2007 jõudis Li Sydneys poolfinaali.
2008. aastal jõudis Li Wimbledonis 2. ringi.
**Li Na** (hiina keeles 李娜 *Lǐ Nà*, sündinud 26. veebruaril 1982 Wuhanis) on Hiina endine naistennisist.

Tema perekonnanimi on Li.

Ta on esimene Hiina tennisist, kes jõudnud maailma edetabelis 30 parema (2006), 20 parema (2007) ja 10 parema (2010) hulka. 17. veebruaril 2014 tõusis ta WTA edetabelis 2. kohale. See on tema senise tennisekarjääri kõrgeim koht. Ta on läbi aegade esimene hiinlane, kes võitnud WTA turniiri (2004), esimene hiinlane, kes saanud suure slämmi turniiril asetuse (Wimbledonis 2006), esimene hiinlane, kes jõudnud suure slämmi turniiril poolfinaali (2010 Austraalias, sama suutis samal võistlusel ka Zheng Jie) ja esimene hiinlane, kes jõudnud suure slämmi turniiril finaali (2011 Austraalias). 2011. aastal võitis ta esimese hiinlasena suure slämmi turniiri (Prantsusmaal). 2014. aastal võitis ta Austraalia lahtised meistrivõistlused.

Elulugu
-------

Li sündis Hubei provintsi keskuses Wuhanis. 6-aastaselt hakkas ta käima sulgpallitreeningutel, kuid treener märkas, et ta mängib sulgpalli väga tennise moodi. Kui Li oli 8-aastane, palus treener tüdruku vanematel laps tennist mängima panna.

1999 hakkas Li elukutseliseks tennisistiks. Kuni 2004 võitis ta üksikmängus 19 ITF-i turniiri ja 1 WTA turniiri üksikmängus (3. oktoobril 2004 Guangzhous alistas Li finaalis Martina Suchá 6:3, 6:4). Lisaks võitis ta 5. jaanuaril 2008 WTA turniiri Gold Coastis (alistas finaalis Viktoria Azarenka 4:6, 6:3, 6:4). Neli korda on ta WTA turniiri finaalis üksikmängus kaotanud: 1. mail 2005 Estorilis Lucie Šafářovále (Tšehhi) 7:6 (7:4), 4:6, 3:6, 7. mail 2006 Estorilis Zheng Jiele (Hiina) 7:6 (7:4), 5:7 ja Li loobus, 8. märtsil 2009 Monterreys Marion Bartolile (Prantsusmaa) 4:6, 3:6 ja 14. juunil 2009 Birminghamis Magdaléna Rybárikovále (Slovakkia) 0:6, 6:7.

Paarismängus on ta võitnud 2 WTA turniiri ja 19 ITF-i turniiri üksikmängus ning 16 ITF-i turniiri paarismängus. Sealjuures võitis ta oma elu 7 esimest ITF-i turniiri paarismängus. Põhiliselt oli tema partneriks tema kaasmaalane Li Ting (ei ole sugulane). Esimese WTA turniiri võitis ta juba 18. juunil 2000 Taškendis, kus ta koos Li Tingiga alistas finaalis kohaliku Usbekistani paari Iroda Tuljaganova ja Anna Zaporožanova. Teine WTA turniirivõit tuli 18. juunil 2006 Birminghamis koos Jelena Jankovićiga (Serbia) USA–LAV paari Jill Craybas–Liesel Huber üle 6:2, 6:4. Paarismängus ta WTA turniiri finaalis kaotanud ei ole.

Li võitis 2001. aasta suveuniversiaadil Pekingis esikoha nii naisüksikmängus, naispaarismängus kui segapaarismängus.

2004. aastal võitis ta üksikmängus 51 matši 4 kaotuse juures.

2006. aasta Aasia mängudel Dohas võitis Li pronksmedali. Ta oli saanud kõrgeima asetuse ja veerandfinaalis võitis ta 8. asetusega Tuljaganova 3:6, 7:5, 6:2, aga poolfinaalis kaotas 4. asetusega Sania Mirzale Indiast 2:6, 2:6. Aasia meistriks tuli Zheng Jie.

2008. aasta suveolümpiamängudel võitis ta avaringis 3. asetusega Svetlana Kuznetsovat (Venemaa) 7:6 (7:5), 6:4, kolmandas ringis Kaia Kanepit (Eesti) 4:6, 6:2, 6:0 ja neljandas ringis Venus Williamsit (USA) 7:5, 7:5, kuid kaotas poolfinaalis Dinara Safinale (Venemaa) 6:7 (3:7), 5:7 ja pronksimängus Vera Zvonarjovale (Venemaa) 0:6, 5:7.

2010. aastal jõudis Li Austraalia lahtistel poolfinaali. Ta oli saanud 16. asetuse ning alistas Ágnes Szávay (Ungari) 3:6, 7:5, 6:2, 22. asetusega Daniela Hantuchová (Slovakkia) 7:5, 3:6, 6:2, 4. asetusega Caroline Wozniacki (Taani) 6:4, 6:3 ning veerandfinaalis 6. asetusega Venus Williamsi 2:6, 7:6 (7:4), 7:5, aga poolfinaalis kaotas Serena Williamsile 6:7 (4:7), 6:7 (1:7). Sama turniiri teise poolfinaali jõudis Zheng Jie, kes aga kaotas Justine Heninile (Belgia) vastupanuta 1:6, 0:6.

2010. aasta Aasia mängudel Hiinas Guangzhous osales Li ainult naiskonnavõistluses. Hiina oli saanud kõrgeima asetuse ning võitis veerandfinaalis Kõrgõzstani 3:0, poolfinaalis 4. asetusega Tai 3:0 ja finaalis 3. asetusega Taiwani 2:1. Li võitis kõik oma kohtumised.

Esimest korda jõudis ta suure slämmi turniiri finaali 2011. aasta Austraalia lahtistel meistrivõistlustel. Esimestes ringides osutas kõige tõsisemat vastupanu Sofia Arvidsson (Rootsi): 6:1, 7:5. Neljandas ringis võitis Li 8. asetusega Viktoria Azarenka 6:3, 6:3 ning veerandfinaalis 30. asetusega Andrea Petkovici (Saksamaa) 6:2, 6:4. Poolfinaalis alistus ka Caroline Wozniacki 6:3, 5:7, 3:6. Finaalis pidi Li tunnistama 3. asetusega Kim Clijstersi (Belgia) 6:3, 3:6, 3:6 paremust.

Veerandfinaali on ta jõudnud kolm korda: 2006 ja 2010 Suurbritannias ning 2009 USA-s.

2011. aastal tuli ta Prantsusmaa lahtiste meistrivõistluste võitjaks, alistades finaalis 5. asetusega Francesca Schiavone 6:4, 7:6 (7:0). Teel võidule alistas ta neljandas ringis 9. asetusega Petra Kvitová 2:6, 6:1, 6:3, veerandfinaalis 4. asetusega Viktoria Azarenka 7:5, 6:2 ja poolfinaalis 7. asetusega Maria Šarapova (Venemaa) 6:4, 7:5. Varem polnud Prantsusmaa lahtistel ainuski hiinlane veerandfinaaligi jõudnud.

2012. aasta suveolümpiamängudel Londonis sai Li üksikmängus 10. asetuse, aga kaotas avaringis Daniela Hantuchovleá 2:6, 6:3, 3:6. Naispaarismängus osales ta koos Shuai Zhangiga ja nad alistasid avaringis Argentina paari Gisela Dulko – Paola Suárez 6:4, 6:2, aga kaotasid teises ringis 4. asetusega Tšehhi paarile Andrea Hlaváčková – Lucie Hradecká 3:6, 1:6. Segapaarismängus Hiina ei osalenud vastava tasemega meestennisisti puudumise tõttu.

Li abiellus Jiang Shaniga, kes hakkas 2006 tema isiklikuks treeneriks. Isiklik treener ei olnud Hiinas tavaks ja sellepärast lahkus Li 2008 Hiina tennisekoondisest, hakates elama ja treenima omapäi. Hiina spordisüsteem peab seda eksperimendiks nimega "Lenda üksi". Lisaks vabadusele valida treenerit ja pidada muud personali peab ta valitsusele maksma võidetud summadest üksnes 8–12% (varem 65%). Kuid 2011. aastal lõpetas Li koostöö oma abikaasa kui treeneriga.

Li on atleetlik, kiire reaktsiooni ja tugeva löögiga mängija. Kui samal ajal korraldatakse turniir nii üksik- kui ka paarismängus, osales ta sageli mõlemas ja on mõlemas suurt edu saavutanud. Tema puudusteks on nimetatud suurt hulka sundimata vigu ja üsna standardset mängu: lootes oma jõule, lõi ta harva vintpalle. Li oli ka üsna sageli vigastatud ja mängis seetõttu keskmisest vähem.

19. septembril 2014 teatas ta profitennisest loobumisest.

Välislingid
-----------

* Kanepi alustas hooaega võiduga tugeva hiinlanna üle, Postimees, 5. jaanuar 2010

|  |  |
| --- | --- |
|  | Pildid, videod ja helifailid Commonsis: **Li Na** |